《钓台》
宋代·吴可几

君王取天下，有人将甲兵。
君王得天下，有人相升平。
我欲介其间，区区安取成。
莫若归养高，高卧嵓之扃。
直使万乘意，慕仰非鸿冥。
身虽隐渔钓，心岂忘朝延。
常虑天下定，君王志骄盈。
群臣习见闻，力谏不尔聪。
不有不臣者，不足回其清。
商山四老人，用是定西京。
潜希绝世躅，万一助皇明。
年当建武日，上下咸清宁。
所怀忆不陈，终焉为客星。
如何逸民傅，乃有狂奴名。

作者简介：湖州安吉人。仁宗景祐元年进士。仕至太常少卿。博学好古，与弟吴知几时称“二吴”，共著《千姓编》。父死，兄弟结庐守墓达三年，忽有泉平地出，因称“孝子泉”。